એમના બીજા ભોજનમાં આપણે તેમને સુદામાના તાંદુલ મુઠ્ઠી ભરીભરીને ખાતા જોઈએ છીએ. શુદ્ધ મૈત્રીનો અને બે વ્યક્તિ વચ્ચેની અસમાનતાને ભાંગી નાખવાનો તેમનો સંદેશ જગપ્રસિદ્ધ બનીને રહ્યો છે, તો રાજભવનનાં ભોજન ત્યજીને વિદુરની ભાજીનું તેમણે કરેલું ત્રીજું જાણીતું ભોજન રાજકારણની કેટલીક નીતિને બતાવનારું છે ! વિષ્ટિકારને માટે તટસ્થ વ્યક્તિને ઘેર જમવાનું બહુહેતુક ગણાય ! કૃષ્ણે આ ભોજન દ્વારા એક રાજકીય સંદેશ પણ પૂરો પાડ્યો છે. ઉપરાંત વિદુરજી જેવાનો મહિમા પણ આ બહાને તેમણે પ્રગટ કર્યો છે. આ ત્રણ ભોજનોમાં કૃષ્ણજીનું જમવું પણ અનુક્રમે કેટલું કાવ્યમય, કેટલું મૈત્રીપૂર્ણ, કેટલું દૂરદર્શી ને વ્યક્તિને સમજનારું બની ગયું છે !